Barbacs

Barbacs község Győr-Moson-Sopron vármegyében, a Csornai járásban.

Fekvése 
Barbacs a Hanság egyik legdélebbi települése; az egykori Tóköz egyik nyugati falva, Csornától 5 kilométerre. Határában található a 26,4 hektáros területű Barbacsi-tó, amely ma a Hanság maradványaként természetvédelmi oltalom alatt áll, a hozzá tartozó, összesen 280 hektáros területtel együtt. Sekély vízében haltenyésztés folyik, de nádtermeléssel is foglalkoznak. A település déli peremén folyik a Keszeg-ér.

Megközelítése 
Legfontosabb közúti megközelítési útvonala a Győrt Sopronnal összekötő 85-ös főút, belterülete attól kevéssel északra helyezkedik el, a Bősárkányt Kisbabottal összekötő 8511-es út mentén. Csorna központjával a 8512-es út kapcsolja össze.

Története 
1220-ban történik az első írásos említése. A középkorban a királyi kincstár tulajdona, majd 1390 után a Kanizsayaké. Később 1536-tól Nádasdy Tamás veszi át. 1681-ben Esterházy Pál vásárolja meg.

A lakosság a halászatból él meg. Minden telekhez halászó víz tartozott.  A parasztság ebből élt meg, de a jobbágyság előtt tiltott terület volt. Az uraság magának tartotta fenn.  Az 1594-es török pusztítás után a lakosság másik faluhelyet keresett magának. A 17. századtól búcsújáró hely volt. A barbacsi gazdák úrbéres terheik csökkentésére szerződést kötöttek, hogy termények helyett készpénzzel válthassák meg terheiket. 1855-ben az értékes irtásföldeket a földesúr visszavette és ”száraz és posványos” legelőkkel pótolta őket. A népességet a Hanság vizeivel elzárt település helyhez rögzítő hatására a népessége állandósult.

A 20. század első harmadában lakossága 1.100 fő körül volt. Az 1945-ös földosztás a szegényebbeket is kedvezőbb helyzetbe hozta. 1974-től Bősárkányhoz csatolják a községet öt szomszédos településsel együtt. Az intézményeket integrálták. A termelőszövetkezet is megszűnt.  A falu lassú elöregedése is tapasztalható.

Közélete

Polgármesterei
 1990–1994: Kurcsics Ernő (független)
 1994–1998: Kurcsics Ernő (független)
 1998–2002: Vámos Sándor (független)
 2002–2006: Herczeg Tihamér (független)
 2006–2010: Giczi András (független)
 2010–2014: Giczi András (független)
 2014–2016: Giczi András (független)
 2016–2019: Abdai Zsolt (független)
 2019-től: Abdai Zsolt (független)

A településen 2016. február 7-én időközi polgármester-választást (és képviselő-testületi választást) tartottak, az előző képviselő-testület önfeloszlatása miatt. A választáson a korábbi polgármester is elindult, de alulmaradt egyetlen kihívójával szemben.

Népesség
A település népességének változása:

	 
A 2011-es népszámlálás során a lakosok 92,1%-a magyarnak, 0,7% németnek, 0,4% románnak mondta magát (7,6% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 82,8%, református 2,5%, evangélikus 0,8%, görögkatolikus 0,3%, felekezeten kívüli 1,4% (11,2% nem nyilatkozott).

Látnivalók, érdekességek 

 A Barokk stílusú Szent Kereszt felmagasztalása római katolikus templom, amelyet 1753-ban szenteltek fel. A szószék 1760-ból való. A főoltárát 1880-ban állították.
 A Hanság falut környező látványa.
 A falu hagyományait bemutató kiállítás: gyékényfonás, kosárfonás, a halászattal összefüggő tevékenységek,
  Barbacsi fehér lyukhímzés

Hivatkozások

Források 
 Bunovácz Dezső: Győr-Moson-Sopron megye kézikönyve (Kaposvár, 2006)

További információk 
 Barbacs műemlékei

Győr-Moson-Sopron megye települései
A Hanság települései
A Rábaköz települései
Sopron vármegye települései